Jabuli 60
(Jab 108.6-13)
1Ai Lubaŋa, ikwerowa dok iloyowa woko do;
kiniga ceŋ omaki i komwa; aya, ye wadwog boti do!
2Imiyo lobo oyeŋŋe, ibaro dyere woko;
yub ka ma obarre-ni, pien yeŋŋe, mito poto woko.
3Imiyo lwakki gulimo arem me can matego;
imiyowa koŋo vino wama to, wamer, wabaŋŋe woko.
4Iŋabo bendera malo pi jo ma gilwori,
wek guriŋ iye gularre ki i lak atum.
5Larwa ki tekki imi walo lukworwa, dok igam legawa,
wek lwak ma imaro gubwot.
6Lubaŋa oloko ki i kabedone maleŋ ni,
“Abipoko Cekem woko ki deyo madit me loc,
dok abipoko nota me Cukot woko i dul i dul bot jona.
7Gilead mera, ki Manace bene mera;
Epraim aye tok nyonyo me wiya, ki Juda mere odoo kerra.
8Ento Moab aye becen me lwokka;
ki Edom mera, obedo ka bolo warra;
dok abidaŋŋe matek me loc i kom jo Pilciti.”
9Aŋa ma bikela i gaŋ man ma girumo ki cel gogo?
Aŋa ma bitelo wiya tera i Edom?
10In pe doŋ ikwerowa woko, ai Lubaŋa?
In pe doŋ inywako yo ki dul monywa me cito ka lewny, ai Lubaŋa.
11Konywa me lewny i kom lukworwa,
pien kony ma dano miyo pe gin mo!
12Ka Lubaŋa tye ka lewny kacel kwedwa ci wabiloyo;
en aye ma binyono lukworwa diyogi woko piny.